Womer eus dänn  einigermasse erholt gha händ hämmer eus dänn wider ufd socke gmacht und sind go sight-see-e:  Am einte tag simmer mit de tour vom Oriental Hotel uf Ayutthaya gange. Das isch eini vode alte (insgesamt sinds glaubs 4) hauptstädt vo Thailand. Da simmer am morge früeh im hotel abgholt worde und sind dänn mit em car zerscht in summerpalascht (Bang Pa-In) gfahre. Das isch es rächt es grosses gländ mit tämpel, hüüser für jede und jedi, seeli und und und. Me würds also scho e chli uushalte det… Vo det isches  dänn mit em car wiitergange uf Ayutthaya sälber. Das sind eigentlich nume na ruine, sind aber au na so richtig iidrücklich. Zum es ganze gländ erforsche möst me glaubs en ganze tag iiplane, mir händ hält dänn nume e stund zwei gha… Aber da säged glaubs d föteli meh als euse text…  Dänn simmer na mit em Obi (jaja, richtig, em Herr Oberholzer, es gaht em also guet) zBKK chli go tämpel aaluege. Da staht natürli an oberschter stell de Grand Palace wo en riiiise bau isch -  alles isch glänzig und glitzerig und mit unändlich vilne chliine detail. Leider isches grad sunntig gsii und drum häts MEEEEGA vil lüt gha. isch chli schad gsii. Sälber schuld, schlächt planet. Nume scho d'aareis isch cool gsii: Mer sind zerscht vom hotel mit em skytrain (d haltestell isch 2min vom hotel wäg) an fluss gfahre und vo det mit em flusstaxi hiigfahre. Die boot ligged richtig tüüf im wasser sodass me mit de füess eigentli underem wasserspiegel isch. Git also ganz e interessanti optik. Unbedingt  empfehlenswert, au wänn det niemerd me würkli änglisch chan und di ganz sach drum durchuus chan e chli chaotisch werde… aber äbe, no risk no fun.  Und einisch simmer dänn na an Chatuchak weekend market. Das isch es riise gländ (wahrschinli 3-4 fuessballfälder) vollgschtopft mit permanente märktständ. D gässli sind amigs grad so breit dass 2 lüüt knapp aneneand verbiichömted (wänn dänn nöd scho di ganz uuslag im gang würd ligge). Z'chaufe gits alles: Neui kleider mit ächte gfälschte markewar, bruuchti  kleider, uhre, schmuck, ässe (logisch, bi de thais häts überall ässe), huustier (chatze, hünd, fisch, müüs und weiss de geier was susch na), huusiirichtige (möbel, bschteck, stoff) und natürli au na ganz vil schischi…   Au das sehr empfehlenswert. Aber guet ufs portemonnaie uufpasse!